b'\n_START_ARTICLE_\nProgram Socrates\n_START_PARAGRAPH_\nSocrates je program Evropske unije, ki sku\xc5\xa1a v \xc4\x8dim ve\xc4\x8dji meri izkoristiti raznolikost izobra\xc5\xbeevalnih sistemov v razli\xc4\x8dnih dr\xc5\xbeavah. Podpira mednarodno sodelovanje kot sredstvo za iskanje izvirnih re\xc5\xa1itev, ki so primerne za dolo\xc4\x8dene razmere.\n_START_SECTION_\nMobilnost in izmenjave\n_START_PARAGRAPH_\nZelo pomembna lastnost Socratesa so mobilnost in projekti izmenjav. Poznavanje drugih dr\xc5\xbeav, jezikov in na\xc4\x8dinov \xc5\xbeivljenja namre\xc4\x8d postaja vse bolj potrebna izobra\xc5\xbeevalna in poklicna pridobitev. Program hkrati daje evropsko razse\xc5\xbenost u\xc4\x8denju tako doma kot v tujini. V ta celostni pristop spadajo skupni razvoj kurikulumov, \xc5\xa1olski projekti, izmenjave u\xc4\x8diteljev in univerzitetnega osebja, uporaba ra\xc4\x8dunalni\xc5\xa1ko podprtih metod u\xc4\x8denja na daljavo in evropsko mre\xc5\xbeno povezovanje med izobra\xc5\xbeevalnimi ustanovami.\n_START_SECTION_\nEnake mo\xc5\xbenosti\n_START_PARAGRAPH_\nProgram daje poseben poudarek zagotavljanju popolnega sodelovanja revnej\xc5\xa1ih ali bolj oddaljenih regij. V vseh vidikih programa Socrates so poudarjene izobra\xc5\xbeevalne potrebe in enake mo\xc5\xbenosti invalidnih ali druga\xc4\x8de prikraj\xc5\xa1anih oseb.'